Kerkleiers het ‘n baie groot verantwoordelikheid, omdat sulke persone nie net hul eie lewens het om voor te antwoord nie, maar ook die van die kudde wat God aan hulle toevertrou het om te versorg. As mense dit besef sal hulle nie maklik begeer om ‘n leierposisie in die kerk te beklee nie. Die kudde behoort aan die Here Jesus en Hy het die Heilige Gees gegee om Sy kerk te lei. Die kudde moet gaan waarheen die Herder hulle wil lei. Dit skep vir die Christenleier ‘n werklike uitdaging, aangesien hy besluite moet neem wat die welsyn van die kudde beïnvloed. Hoe sal hy seker weet dat sy besluite in ooreenstemming met die wil van God vir die kudde is? Om die kudde te neem op ‘n weg langs die wil van ’n leier wat nie in voeling met die Here is nie, maak dat die Goddelike doel gemis word.
Visionêre leierskap beteken dat die leier ‘n visie het wat hy aan die groep kan oordra en omdat die groep dit aanvaar en saam daarvoor werk, vorm ‘n hegte span en word die doel bereik. In so ‘n span geld die minimum reëls aangesien elkeen uit eie vrye wil die doel najaag en nie in verskillende rigtings trek nie. Dis seker die beste leierskapsmodel wat ontdek is. In tegniese terme word gesê dat die groep die visie “ge-internaliseer” het - en daarna leef die span dit as ‘n eenheid uit.
As Christenleiers daarin kan slaag om die kudde se oë te rig op ’n Goddelike visie sal die kudde vanself die Herder volg. Hulle sal self begin hoor wat die Herder sê en hulle sal nie verskillende dinge hoor en elkeen sy eie ding doen nie. Groepe van mense het ‘n fokuspunt nodig om doelgerig te kan saamwerk, en ’n Goddelike visie kan dit juis vir ons gee. As Christenleiers dit kan regkry dat die kudde Jesus werklik sal volg, sal hulle eer van God ontvang daarvoor.